A BIZOTTSÁG 1139/2007/EK RENDELETE
(2007. október 1.)
az L-arginin takarmány-adalékanyagként való engedélyezéséről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, az engedélyek odaítélésének feltételeiről, illetve a kapcsolódó eljárásokról.
(2)
Az L-arginin aminosavként való engedélyezésére vonatkozóan kérelmet nyújtottak be.
(3)
Mivel az engedélyezési kérelmet az 1831/2003/EK rendelet alkalmazásának időpontját megelőzően nyújtották be, ezért arra a takarmányozási célra felhasznált egyes termékekről szóló, 1982. június 30-i 82/471/EGK tanácsi irányelv (2) vonatkozott. 2004. október 18-tól az aminosavak, sóik és analógjaik az 1831/2003/EK rendelet hatálya alá tartoznak. A kérelem ezért az 1831/2003/EK rendelet 7. cikke szerinti kérelemnek tekintendő.
(4)
Az 1831/2003/EK rendelet 7. cikkében meghatározott követelményeknek való megfelelés érdekében a kérelem alátámasztása céljából kiegészítő információkat nyújtottak be.
(5)
A kérelem a „tápértékkel rendelkező adalékanyagok” adalékanyag-kategóriába és az „aminosavak, sóik és analógjaik” funkcionális csoportba sorolandó L-arginin valamennyi állatfaj takarmány-adalékanyagaként való engedélyezésére vonatkozik.
(6)
Az Európai Élelmiszer-biztonsági Hatóság (a továbbiakban: a hatóság) 2007. április 17-i véleményében (3) megállapította, hogy az L-arginin nincs káros hatással az emberi vagy az állati egészségre, illetve a környezetre. A hatóság továbbá arra a következtetésre jutott, hogy az L-arginin nem jelent egyéb olyan kockázatot sem, amely az 1831/2003/EK rendelet 5. cikke (2) bekezdése értelmében az engedélyezést kizárná. Úgy véli, hogy a forgalomba hozatalt követően különleges nyomon követési követelményekre nincs szükség. A takarmányban lévő takarmány-adalékanyag vizsgálati módszeréről szóló jelentést az 1831/2003/EK rendelettel létrehozott közösségi referencialaboratórium nyújtotta be a hatóságnak. Az említett készítmény vizsgálata azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően engedélyezni kell a szóban forgó készítmény használatát az e rendelet mellékletében meghatározottak szerint.
(7)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A mellékletben meghatározott, a „tápértékkel rendelkező adalékanyagok” adalékanyag-kategóriába és az „aminosavak, sóik és analógjaik” funkcionális csoportba tartozó készítmény takarmány-adalékanyagként való használata a mellékletben meghatározott feltételek mellett engedélyezett.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 1-jén.